作者：史达祖
词牌/韵律：龙吟曲・水龙吟

paragraphs: 夜寒幽梦飞来，小梅影下东风晓。
蝶魂未冷，吾身良是，悠然一笑。
竹杖敲苔，布鞋踏冻，岁常先到。
傍苍林却恨，储风养月，须我辈、新诗吊。
永以南枝为好。
怕从今、逢花渐老。
愁消秀句，寒回斗酒，春心多少。
之子逃空，伊人遁世，又还惊觉。
但归来对月，高情耿耿，寄白云杪。